section_heading: Povijest i osnivanje
paragraph_text: Ratni događaji nisu zaustavili djelovanje Centra. Brutalni napadi na Dubrovnik kulminirali su 6. prosinca 1991. kada je zgrada u kojoj djeluje IUC pogođena zapaljivim bombama i izgorjela do temelja, sa svim inventarom i knjižnicom od oko 30.000 knjiga. Preživjeli su samo vanjski zidovi i stubište. Srećom, većina arhiva IUC-a je spašena od plamena. Tada su mnogi IUC prijatelji mobilizirali podršku Centru, ali i Dubrovniku, a aktivnost se nastavila. Prvih godina tečajevi su se održavali i na drugim lokacijama u Dubrovniku, a u jesen 1993. završen je prvi dio obnove zgrade, koji su financirali Vlada RH i Sveučilište u Zagrebu te se IUC vratio u svoj dom na adresi don Frana Bulića 4 kako bi nastavio svoju misiju okupljanja članova akademske zajednice, što u kontinuitetu i čini.